**MOPS**

Pre 2 – 4 hráčov na 10 – 20 minút od 8 rokov.

OBSAH

* 13 podložiek vrátane 1 bodovacej podložky
* 2 šesťstenné kocky: 1 zelená, 1 červená

PRÍPRAVA A CIEĽ HRY

Na hraciu plochu položte bodovaciu podložku (ľubovoľnou stranou nahor) tak, aby bola dobre viditeľná pre všetkých hráčov. Ostatné podložky dobre zamiešajte a vytvorte z nich doťahovací balíček. Prvého hráča zvoľte podľa najvyššieho hodu kockou a hra môže začať. Hra sa hrá v smere hodinových ručičiek. Cieľom hry je nazbierať čo najviac podložiek a získať s nimi víťazné body na konci hry.

**Info: Hru je možné hrať aj v 5 alebo 6 hráčoch, ale potrebujete k tomu ešte jednu takúto istú hru.**

AKO HRAŤ

Začínajúci hráč odhalí minimálne 4 podložky , ale počet môžete zvýšiť až na 6. Podložky sa umiestnia do stredu stola tak, aby na nich všetci hráči dobre videli. Potom aktívny hráč hodí dvomi kockami.

**Poznámka: Podložky môžete uložiť vedľa seba, len tak pohodiť, alebo akokoľvek ako vás napadne. Jedinou podmienkou je, aby podložky boli dobre viditeľné a neprekrývali sa.**

Hod kockami určí presne 2 mopslíkov na bodovacej podložke, ktoré sú pre dané kolo dôležité. Zelená kocka určuje mopslíka A na zelenej strane bodovacej podložky a červená kocka určuje mopslíka B na červenej strane.

Všetci hráči hrajú naraz a všetci naraz sa snažia zistiť **počet správnych mopslíkov A a B na podložkách**. Každý hráč môže vykríknuť odpoveď len raz. Oprava (druhý pokus odpovede) nie je dovolená. Najrýchlejší hráč má najväčšiu šancu na víťazstvo, ale zároveň podstupuje aj najväčší risk.

**Všeobecné pravidlo:** počet všetkých mopslíkov A + počet všetkých mopslíkov B = správny počet (číslo), ktorý hľadáte.

**Pravidlo 7 „plus hviezdičky“** (len ak je súčet na oboch kockách = 7 použite toto pravidlo):

počet všetkých mopslíkov A + počet všetkých mopslíkov B + počet všetkých hviezd = správny počet (číslo), ktorý hľadáte.

**Pravidlo 9 „násobenie“** (len ak je súčet na oboch kockách = 9 použite toto pravidlo)

počet všetkých mopslíkov A x (krát) počet všetkých mopslíkov B = správny počet (číslo), ktorý hľadáte.

Hráč, ktorý ako prvý vykríkne správne číslo vyhráva jednu ľubovoľnú podložku z podložiek vyložených na stole. Túto podložku si hráč položí lícom nadol pred seba a do konca hry sa na ňu už nesmie pozrieť. Ostatné podložky ostávajú na hracej ploche aj naďalej. Ďalší hráč v smere hodinových ručičiek sa stane aktívnym hráčom. Doloží k vyloženým podložkám novú podložku tak, aby ich bolo minimálne 4, ale môže doložiť až do 6. Potom hodí kockami.

KONIEC HRY

Hra končí, keď na stole ostanú odhalené len 3 podložky a doťahovací balíček je prázdny, takže už nemôžete doložiť žiadnu podložku. Každý hráč si teraz vyloží všetky svoje získané podložky lícom nahor. Hráč, ktorý bol posledný na ťahu hodí obidvomi kockami. Výsledok na kockách určí, ktorí mopslíci (A,B) sa budú hodnotiť na podložkách hráčov podľa príslušného čísla na bodovacej podložke (aj tu platí pravidlo 7 a 9). Vyššie číslo (výsledok) vyhráva. Ak dôjde k remíze, hráč hodí opäť kockami, až pokiaľ sa jeden z hráčov nestane víťazom.